CELEX: 52015PC0352
Language: sl
Date: 2015-07-14
Title: Predlog SKLEP SVETA o stališču, ki naj se zastopa v imenu Evropske unije glede osnutka poslovnika na konferenci držav pogodbenic Pogodbe o trgovini z orožjem

EVROPSKA KOMISIJA
            Bruselj, 14.7.2015
            COM(2015) 352 final
            2015/0154(NLE)
            Predlog
            SKLEP SVETA
            o stališču, ki naj se zastopa v imenu Evropske unije glede osnutka poslovnika na konferenci držav pogodbenic Pogodbe o trgovini z orožjem
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Namen Pogodbe o trgovini z orožjem je prispevati k mednarodnemu in regionalnemu miru, varnosti in stabilnosti, in sicer z ureditvijo mednarodne trgovine s konvencionalnim orožjem in izkoreninjenjem nedovoljene trgovine z orožjem. Ta pogodba določa standarde za prenos konvencionalnega orožja in od držav pogodbenic zahteva, da preverijo ves izvoz orožja in tako zagotovijo, da se konvencionalno orožje in strelivo ne uporabljata med drugim za kršitve človekovih pravic, terorizem in kršitve humanitarnega prava. 
            
            
               Prvi korak na poti k tej pogodbi je bila Resolucija ZN 61/89, sprejeta leta 2006, Pogodbo o trgovini z orožjem pa je Generalna skupščina ZN sprejela 2. aprila 2013. Veljati je začela 24. decembra 2014, potem ko jo je ratificiralo 50 držav pogodbenic. Ratificiralo jo je 69 držav, vključno s 26 državami članicami EU.
            
            
               Pogodba o trgovini z orožjem med drugim določa ukrepe (na primer nadzor nad uvozom in izvozom), ki spadajo na področje uporabe skupne trgovinske politike Unije. Na tem področju Pogodba o trgovini z orožjem obravnava področja zakonodaje Unije, na katerih je stopnja ureditve že visoka. Poleg tega je relevantna tudi naslednja sekundarna zakonodaja EU v zvezi z notranjim trgom: a) Direktiva 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, b) Direktiva Sveta 91/477/EGS z dne 18. junija 1991 o nadzoru nabave in posedovanja orožja, c) Uredba (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita. 
            
            
               V skladu s prvim in drugim odstavkom 17. člena Pogodbe o trgovini z orožjem mora začasni sekretariat sklicati konferenco držav pogodbenic najpozneje 18 mesecev po začetku veljavnosti Pogodbe o trgovini z orožjem in ta mora na svojem prvem zasedanju soglasno sprejeti svoj poslovnik. Prvo zasedanje konference držav pogodbenic bo potekalo med 24. in 27. avgustom v Mehiki. Končna pripravljalna seja je potekala v Ženevi med 6. in 8. julijem, kjer je bilo predstavljeno delo odbora za pripravo poslovnika in so se zaključila pogajanja v zvezi s tem. 
            
            
               Konferenca držav pogodbenic je pristojna za pregled izvajanja Pogodbe o trgovini z orožjem in proučitev sprememb te pogodbe ter zadev, ki izhajajo iz njene razlage. Zato bo konferenca držav pogodbenic obravnavala vprašanja, ki delno sodijo v izključno pristojnost EU. Poleg tega bo poslovnik, ko bo sprejet, določal način dela in sprejemanja odločitev konference držav pogodbenic. Zato se mora poslovnik šteti kot odločitev, ki bo neposredno vplivala na izključno pristojnost EU in EU mora na konferenci sodelovati kot opazovalka. Ker nameravajo države članice na konferenci držav pogodbenic glasovati za poslovnik, Komisija predlaga sprejetje sklepa Sveta v smislu člena 218(9) PDEU, ki bo določal stališče, ki naj se v imenu Evropske unije zastopa na prvem zasedanju konference, v zvezi s poslovnikom.
            
            
               •Usklajenost z obstoječimi določbami na področju politike
            
            
               Ni relevantno.
            
            
               •Usklajenost z drugimi politikami Unije
            
            
               V skladu s predpisi o zunanji pristojnosti iz člena 3 Pogodbe o delovanju Evropske unije (PDEU) Pogodba o trgovini z orožjem vključuje vprašanja, ki so v izključni pristojnosti Unije. 
            
            
               Odločitev, sprejeta v okviru Pogodbe o trgovini z orožjem, kot na primer sprejetje poslovnika konference držav pogodbenic te pogodbe, lahko vpliva na izključno pristojnost EU. Zato poslovnik ne sme vključevati nobenih določb, ki bi lahko: 
            
            
               (1)državam članicam preprečile uporabo:
            
            
               (a)Direktive Sveta 91/477/EGS z dne 18. junija 1991 o nadzoru nabave in posedovanja orožja, kakor je bila spremenjena,
            
            
               (b)Direktive Sveta 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom, kakor je bila spremenjena,
            
            
               (c)Direktive 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, kakor je bila spremenjena;
            
            
               (2)omejile prosti pretok blaga, oseb, storitev in kapitala na notranjem trgu Unije, razen če je omejitev izrecno utemeljena na podlagi člena 36, člena 45(3), člena 52(1), člena 65 ali člena 346 PDEU;
            
            
               (3)omejile izvoz iz Unije ali uvoz vanjo ali tranzit prek ozemlja Unije, in niso združljive z vsemi veljavnimi določbami prava Unije, zlasti z naslednjimi akti:
            
         
         
            
               (a)Uredbo Sveta (ES) št. 260/2009 z dne 26. februarja 2009 o skupnih pravilih za uvoz, 
            
            
               (b)Uredbo Sveta (ES) št. 1061/2009 z dne 19. oktobra 2009 o skupnih pravilih za izvoz,
            
            
               (c)Uredbo (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita ter
            
            
               (d)Direktivo 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, kakor je bila spremenjena.
            
            
               Ti različni pravni akti Evropske unije so del pravnega reda Unije, zato ob sprejetju poslovnika konference držav pogodbenic Pogodbe o trgovini z orožjem glede njih neposredno ali posredno ne sme biti nobenega dvoma. To velja tudi za morebitne spremembe zadevne zakonodaje EU, pa tudi za zakonodajo EU, ki bo v bližnji prihodnosti sprejeta na področjih politike, ki jih zadeva Pogodba o trgovini z orožjem.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za predlagani sklep Sveta je člen 218(9) PDEU, ki določa, da „Svet na predlog Komisije […] sprejme sklep o […] določitvi stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom […]“.
            
            
               Ker Evropska unija ni pogodbenica Pogodbe o trgovini z orožjem, sama ne more sprejeti poslovnika konference držav pogodbenic te pogodbe. Vendar se mora konferenca držav pogodbenic šteti kot organ, ustanovljen z mednarodnim sporazumom, v smislu člena 218(9) PDEU; prav tako se mora poslovnik navedene konference šteti kot akt s pravnim učinkom v smislu istega člena. Zato je treba uporabiti člen 218(9) PDEU, čeprav EU ni pogodbenica Pogodbe o trgovini z orožjem.
            
            
               Ker ima poslovnik pravni učinek na področjih, ki spadajo v izključno pristojnost EU, morajo institucije Unije in države članice sprejeti vse ukrepe za sodelovanje pri sprejemanju poslovnika Pogodbe ter zagotoviti izvajanje obveznosti iz navedene pogodbe. Poslovnik bi moral zlasti dopuščati dovolj časa za posvetovanje in razpravo med državami članicami EU ter institucijami Unije o osnutkih aktov s pravnim učinkom, ki jih bo sprejemala konferenca držav pogodbenic.
            
            
               •Subsidiarnost (za neizključno pristojnost) 
            
            
               Glej zgoraj.
            
            
               •Sorazmernost
            
            
               Predlog je skladen in sorazmeren v smislu člena 218(9).
            
            
               •Izbira instrumenta
            
            
               Predlog sklepa Sveta o določitvi stališča v imenu EU.
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene in preverjanja ustreznosti obstoječe zakonodaje
            
            
               Ni relevantno. 
            
            
               •Posvetovanje z deležniki
            
         
         
            
               Ni relevantno. 
            
            
               •Zbiranje in uporaba strokovnih mnenj
            
            
               Komisija pri pripravi tega predloga ni zahtevala nobenega zunanjega strokovnega mnenja.
            
            
               •Ocena učinka
            
            
               Ni relevantno.
            
            
               •Ustreznost in poenostavitev predpisov
            
            
               Ni relevantno. 
            
            
               •Temeljne pravice
            
            
               Predlog nima učinka na temeljne pravice. 
            
            
               4.PRORAČUNSKE POSLEDICE
            
            
               
                  Jih ni.
               
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               Ni relevantno. 
            
            
               •Obrazložitveni dokumenti (za direktive)
            
            
               Ni relevantno. 
            
            
               •Podrobna obrazložitev specifičnih določb predloga
            
            
               Člen 1
            
            
               Ker EU ne more postati pogodbenica Pogodbe o trgovini z orožjem, zadevni člen določa stališče EU o osnutku poslovnika konference držav pogodbenic te pogodbe, ki bo sprejet na prvem zasedanju konference, saj je poslovnik akt s pravnim učinkom v smislu člena 218(9) PDEU. 
            
            
               Člen 3
            
         
         
            
               Namen sklepa je države članice pooblastiti, da glede vprašanj, ki so v izključni pristojnosti Unije, ravnajo v imenu Evropske unije znotraj pravnih meja iz Pogodbe, in zato je sklep naslovljen nanje.
            
            
               2015/0154 (NLE)
            
            
               Predlog
            
            
               SKLEP SVETA
            
            
               o stališču, ki naj se zastopa v imenu Evropske unije glede osnutka poslovnika na konferenci držav pogodbenic Pogodbe o trgovini z orožjem
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 114 in člena 207(3) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Pogodba o trgovini z orožjem je začela veljati 24. decembra 2014. Ratificiralo jo je 26 držav članic. Evropska unija ni država pogodbenica te pogodbe. 
            
            
               (2)V skladu s 17. členom Pogodbe o trgovini z orožjem začasni sekretariat iz 18. člena Pogodbe o trgovini z orožjem najpozneje eno leto po začetku veljavnosti te pogodbe skliče konferenco držav pogodbenic. Konferenca držav pogodbenic na svojem prvem zasedanju, ki bo potekalo med 24. in 27. avgustom 2015, soglasno sprejme svoj poslovnik.  
            
            
               (3)Nekatere določbe Pogodbe o trgovini z orožjem se nanašajo na vprašanja, ki so v izključni pristojnosti Unije, saj spadajo na področje uporabe skupne trgovinske politike ali vplivajo na pravila notranjega trga za prenos konvencionalnega orožja in eksploziva. 
            
            
               (4)Konferenca držav pogodbenic bo pregledala izvajanje Pogodbe o trgovini z orožjem, podala njeno razlago, jo izvajala in morda proučila njene spremembe. Poslovnik bo urejal delovanje in postopek sprejemanja odločitev konference držav pogodbenic. Poslovnik konference se zato šteje kot akt s pravnim učinkom v smislu člena 218(9) PDEU –
            
            
               SPREJEL NASLEDNJI SKLEP: 
            
            
               Člen 1
            
            
               Stališče Unije o poslovniku konference držav pogodbenic Pogodbe o trgovini z orožjem, ki bo potekala med 24. in 27. avgustom 2015, je v skladu s Prilogo k temu sklepu; države članice, ki so države pogodbenice Pogodbe o trgovini z orožjem, ga zastopajo, pri čemer ravnajo skupaj v interesu Unije.
            
            
               Predstavniki Unije lahko na kraju samem sprejmejo manjše spremembe stališča iz Priloge k temu sklepu.
            
            
               Člen 2
            
            
               Ta sklep začne veljati .
            
            
               Člen 3
            
         
         
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     Predsednik
               
            
         
         
      
    ---documentbreak--- 
      
         
               EVROPSKA KOMISIJA
            Bruselj, 14.7.2015
            COM(2015) 352 final
            PRILOGA
            k
            Sklepu Sveta
            o stališču, ki naj se zastopa v imenu Evropske unije glede osnutka poslovnika na konferenci držav pogodbenic Pogodbe o trgovini z orožjem
            
               
         
         
            
               PRILOGA
            
            
               k
            
            
               Sklepu Sveta
            
            
               o stališču, ki naj se zastopa v imenu Evropske unije glede osnutka poslovnika na konferenci držav pogodbenic Pogodbe o trgovini z orožjem
            
            
               V zvezi s poslovnikom konference držav pogodbenic Pogodbe o trgovini z orožjem, ki bo sprejet na prvem zasedanju konference med 24. in 27. avgustom v Mehiki, bodo države članice, ki so države pogodbenice te pogodbe, ravnale skupaj in v interesu Unije ter zagotovile, da navedeni poslovnik ne bo vseboval kakršnih koli določb, ki bi državam članicam preprečevale uporabo obstoječe in bodoče zakonodaje EU na področjih, ki so v izključni pristojnosti EU.
            
            
               Države članice, ki so države pogodbenice Pogodbe o trgovini z orožjem, zlasti zagotovijo ustrezno sodelovanje EU na konferenci držav pogodbenic te pogodbe in v katerem koli drugem organu, ustanovljenem v okviru Pogodbe o trgovini z orožjem. Poslovnik dopušča dovolj časa za posvetovanje in razpravo med državami članicami EU ter institucijami Unije o osnutkih aktov s pravnim učinkom pred njihovim sprejetjem na konferenci držav pogodbenic.
            
            
               Ker je Pogodba o trgovini z orožjem dogovor, in sicer dogovor, sprejet pod okriljem ZN, bi moralo biti sodelovanje Unije na konferenci držav pogodbenic te pogodbe in v katerem koli drugem organu, ustanovljenem v okviru Pogodbe o trgovini z orožjem, skladno z razširjenim statusom opazovalke, ki ji ga je v zvezi s sodelovanjem v organih ZN Generalna skupščina ZN podelila z Resolucijo A/65/276, sprejeto 3. maja 2011.